A BIZOTTSÁG 399/2008/EK RENDELETE
(2008. május 5.)
az 1774/2002/EK európai parlamenti és tanácsi rendelet VIII. mellékletének a kedvtelésből tartott állatok egyes feldolgozott eledelére vonatkozó követelmények tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 20. cikke (1) bekezdésének a) pontjára és 32. cikke (1) bekezdésére,
mivel:
(1)
Az 1774/2002/EK rendelet állat-egészségügyi és közegészségügyi követelményeket határoz meg egyes nem emberi fogyasztásra szánt állati melléktermékek és az azokból származó termékek forgalomba hozatalára vonatkozóan.
(2)
Az 1774/2002/EK rendelet VIII. melléklete követelményeket határoz meg a kedvtelésből tartott állatok eledele, a műcsont és a műszaki termékek forgalomba hozatalára és a Közösségbe irányuló behozatalára vonatkozóan. Az említett melléklet II. fejezete B. bekezdésének 3. pontja előírja, hogy a kedvtelésből tartott állatok feldolgozott eledelét - a konzervdobozos eledel kivételével - a feldolgozás során meghatározott hőkezelésnek kell alávetni.
(3)
A kedvtelésből tartott állatok feldolgozott eledelének - a konzervdobozos eledel kivételével - a Közösségbe történő behozatalára vonatkozó követelményeket a 829/2007/EK bizottsági rendelet (2) módosította. A kedvtelésből tartott állatok eledelére - a konzervdobozos eledel kivételével - vonatkozó, a behozott szállítmányt kísérő egészségügyi bizonyítványmintát módosították. Az 1774/2002/EK rendelet X. melléklete 3. B. fejezetében meghatározott új egészségügyi bizonyítvány alapján a kedvtelésből tartott állatok feldolgozott eledelét nem kell hőkezelésnek alávetni, ha a felhasznált állati eredetű összetevőket a feldolgozási szabványokkal összhangban már hőkezelésnek vetették alá a Közösségben történő forgalomba hozataluk céljából. Ezek a szabványok megfelelő védelmet biztosítanak a közegészségügyi és állat-egészségügyi kockázatokkal szemben.
(4)
Az 1774/2002/EK rendelet 28. cikke előírja, hogy a szóban forgó rendelet meghatározott termékek - beleértve a kedvtelésből tartott állatok feldolgozott eledelét - behozatalára vonatkozó rendelkezései nem lehetnek szigorúbbak vagy kevésbé szigorúak azoknál, amelyeket ugyanezen termékek Közösségben történő előállítására és forgalmazására kell alkalmazni. Ezért az említett, a kedvtelésből tartott állatok feldolgozott eledelének Közösségbe irányuló behozatalára vonatkozó rendelkezéseket alkalmazni kell az említett, kedvtelésből tartott állatok feldolgozott eledelének közösségi előállítására is.
(5)
Az 1774/2002/EK rendelet VIII. mellékletét ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1774/2002/EK rendelet VIII. melléklete e rendelet mellékletével összhangban módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. május 5-én.